ועדת העבודה, הרווחה והבריאות, כנסת 16, פרוטוקול מספר 223, 2004-07-13 11:30

שאול יהלום: בוקר טוב אני מתכבד לפתוח את ישיבת הוועדה העבודה הרווחה והבריאות אנחנו עוסקים בחוק שוויון זכויות לאנשים עם מוגבלות, שהיא הצעת חוק פרטית שלי.

שאול יהלום: סעיף 9 לחוק זכויות לאנשים עם מוגבלות קובע כי במקומות עבודה פרטיים שבהם מועסקים מעל 25 עובדים יש לפעול לקידום הייצוג ההולם לעובדים עם מוגבלות.

שאול יהלום: סעיף 9 הוגבל לשבע שנים מיום פרסום החוק.

שאול יהלום: לפיכך, מאחר והחוק פורסם ב- 98, הסעיף מתבטל ב- 2005.

שאול יהלום: היות ואנחנו רואים שלא נעשה ממש בנושא של סעיף 9, אנחנו רוצים בהצעת החוק הזו להאריך את סעיף 9.

שאול יהלום: בהצעת החוק המקורית שלי בקריאה טרומית, הצעתי שזו בכלל לא תהיה הוראת שעה, לא 7 ולא 12, אלא שזה יהיה סעיף קבוע בחוק, הממשלה לא הסכימה לזה והיא דרשה הארכה לחמש שנים, לכן כתוב בחוק 12, כי שבע ועוד חמש זה 12.

שאול יהלום: כדי להעביר את החוק התחייבתי להסכים עם הממשלה.

שאול יהלום: ההצעה כיום היא להמשיך את סעיף 9 לעוד חמש שנים ונקווה שבעוד חמש שנים נאריך הלאה ותהיה לנו ממשלה יותר נוחה.

שאול יהלום: האם יש הערות?

דן אורנשטיין: לגופו של עניין אין לי הערות, ומה שאמר אדוני היו"ר תואם את עמדת הממשלה, רק שראיתי שבנוסח הכחול, ואדוני היו"ר חזר על כך, שסעיף 9 חל על מקומות פרטיים ואם אנחנו מדייקים, יותר נכון לומר שסעיף 9 מתייחס למעסיקים של מקומות עבודה שיש בהם יותר מ- 25 עובדים שחוק שירות המדינה לא חל עליהם.

דן אורנשטיין: זה אומר שזה כולל מעסיקים מהמגזר הציבורי הרחב, התאגידים הסטטוטורים והחברות הממשלתיות, שהם לא מקומות עבודה פרטיים.

שאול יהלום: אם אין עוד הערות אני מאשר את החוק לקריאה שניה ושלישית החוק אושר תודה לכולם.